Il-pressjoni migratorja fuq l-Ewropa ħarġet fid-deher il-ħtieġa għal riforma tas-sistema tal-asil tal-UE, kif ukoll għal aktar tqassim tar-responsabbiltà bejn il-pajjiżi tal-UE. F'dawn l-aħħar snin, għadd kbir ta' persuni ħarbu lejn l-Ewropa biex jeħilsu mill-kunflitt, mit-terrur u mill-persekuzzjoni f'pajjiżhom. Filwaqt li s-sena l-oħra l-għadd totali ta' qsim illegali tal-fruntieri lejn l-UE kien 92% taħt il-quċċata tal-kriżi migratorja tal-2015, il-ħtieġa ta' riforma tar-regoli Ewropej dwar l-asil għadha hemm. Ir-rispons tal-UE għall-isfida tal-migrazzjoni L-introduzzjoni tat-tqassim tar-responsabbiltà: reviżjoni tar-Regolament ta' Dublin Il-proċedura biex persuna tfittex status ta' refuġjat hija determinata mir- Regolament ta' Dublin , l-aktar element importanti tas-Sistema Ewropea Komuni tal-Asil (SEKA). Dan jiddetermina liema pajjiż tal-UE huwa responsabbli għall-ipproċessar tat-talbiet għall-asil, fejn ir-regola ġenerali hija li dan huwa l-ewwel pajjiż ta' dħul. F'okkażjonijiet rari, jiġu kkunsidrati fatturi oħra inklużi s-sitwazzjoni familjari u s-saħħa. Is-sistema bħalissa, li nħolqot fl-2003, ma kinitx imfassla biex tqassam l-applikazzjonijiet għall-asil bejn l-Istati Membri, u meta fl-2015, l-għadd ta' persuni li ġew ifittxu asil fl-UE spara 'l fuq, pajjiżi bħall-Greċja u l-Italja bdew jitħabtu biex jakkomodaw l-applikanti kollha. Il-Parlament ilu mill-2009 jappella għal reviżjoni tas-sistema ta' Dublin. F'April 2016, il-Kummissjoni Ewropea pproponiet l-hekk imsejjaħ mekkaniżmu korrettiv , mod kif l-Istati Membri jkunu jistgħu jaqsmu r-responsabbiltà tar-rifuġjati abbażi tal-ġid u d-daqs tal-popolazzjoni. Fis-6 ta' Novembru 2017, il-Parlament Ewropew ikkonferma mandat għal negozjati interistituzzjonali mal-gvernijiet tal-UE dwar reviżjoni tar-regoli ta' Dublin . Is-suġġerimenti tal-Parlament għal Regolament ta' Dublin ġdid jinkludu: Il-pajjiż fejn il-persuna li tfittex asil tasal l-ewwel ma jibqax awtomatikament responsabbli għall-ipproċessar tal-applikazzjoni għall-asil. Il-persuni li jfittxu asil "b'rabta ġenwina" ma' pajjiż partikolari tal-UE għandhom jiġu ttrasferiti hemmhekk. Dawk mingħajr rabta ġenwina ma' pajjiż tal-UE għandhom jinqasmu b'mod ġust fost l-Istati Membri kollha. Pajjiżi li jirrifjutaw li jipparteċipaw fit-trasferiment tal-persuni li jfittxu asil jistgħu jitilfu l-fondi tal-UE. Il-miżuri ta' sigurtà għandhom jiġu intensifikati, u mal-wasla tagħhom, il-persuni kollha li jfittxu asil iridu jiġu rreġistrati, jittiħdulhom il-marki tas-swaba' u jiġu vverifikati mal-bażijiet tad-data rilevanti tal-UE. Id-dispożizzjonijiet dwar il-minorenni għandhom jissaħħu u l-proċeduri ta' riunifikazzjoni tal-familja jiġu aċċellerati. Għalkemm il-Parlament ilu minn Novembru 2017 lest biex jidħol f'negozjati dwar ir-reviżjoni tas-sistema ta' Dublin, il-gvernijiet tal-UE għad ma rnexxilhomx jilħqu pożizzjoni dwar il-proposti. Skopri dwar is-sitwazzjoni bħalissa tar- Regolament ta' Dublin Aċċess sikur għall-UE: il-ħolqien ta' Qafas tal-UE għar-Risistemazzjoni Ir-risistemazzjoni hija t-trasferiment, fuq talba mill-UNHCR, ta' ċittadin ta' pajjiż terz fil-bżonn ta' protezzjoni internazzjonali, pajjiż mhux tal-UE għal Stat Membru tal-UE , fejn huwa (jew hija) għandu l-permess jgħix bħala rifuġjat. Din hija waħda mill-alternattivi ppreferuti għall-għoti ta' aċċess sikur u legali għall-Unjoni Ewropea lir-rifuġjati. Sabiex tiġi żgurata soluzzjoni fit-tul għall-kriżi tar-rifuġjati, il-Parlament enfasizza l-ħtieġa ta' programm tal-UE permanenti u obbligatorju għar-risistemazzjoni. F'Lulju 2016, il-Kummissjoni pproponiet it-twaqqif ta' qafas permanenti bi proċeduri standard komuni għar-risistemazzjoni madwar l-UE. F'Ġunju 2018 intlaħaq ftehim provviżorju parzjali dwar il-proposta bejn il-Parlament u l-Kunsill. Madankollu, billi ma kienx hemm approvazzjoni finali tal-ftehim fil-Kunsill, għad irid isir aktar progress. Ara s-sitwazzjoni bħalissa tal- Qafas tal-UE għar-Risistemazzjoni Inżommu r-rekords: Aġġornament tal-bażi tad-data Eurodac Meta persuna tapplika għall-asil, irrispettivament minn fejn tkun fl-UE, il-marki tas-swaba' tagħha jiġu trażmessi fuq il-bażi tad-data ċentrali EURODAC. F'Mejju 2016, il-Kummissjoni Ewropea pproponiet li tiġi inkluża data addizzjonali bħall-isem, in-nazzjonalità, il-post u d-data tat-twelid, informazzjoni dwar id-dokument tal-ivvjaġġar u l-immaġni tal-wiċċ, bħala sostenn għall-implimentazzjoni prattika tas-sistema riformata ta' Dublin. Aktar informazzjoni fis-sistema tippermetti lill-awtoritajiet tal-immigrazzjoni jidentifikaw faċilment migrant illegali jew applikant għall-asil mingħajr il-bżonn li tintalab l-informazzjoni mingħand Stat Membru ieħor, kif huwa l-każ bħalissa. F'Ġunju 2018, in-negozjaturi tal-Parlament u tal-Kunsill laħqu ftehim provviżorju dwar aġġornament tal-bażi tad-data Eurodac. Madankollu, billi l-Kunsill u l-Parlament qed jittrattaw il-fajl bħala parti mir-riforma ġenerali tal-asil, l-approvazzjoni finali tal-aġġornament se tiddependi fuq l-eżitu tan-negozjati dwar il-proposti l-oħrajn fil-pakkett. Skopri dwar is-sitwazzjoni bħalissa tal- aġġornament tal-Eurodac Niżguraw aktar uniformità Importanti ħafna li jkun hemm aktar konverġenza tas-sistema tal-asil biex tinqasam ir-responsabbiltà. Dan jgħin biex tittaffa l-pressjoni fuq pajjiżi li joffru kundizzjonijiet aħjar u tgħin biex jiġi evitat ix-"shopping għal asil". Qed jitħejjew għadd ta' proposti leġislattivi biex ikun hemm aktar uniformità. F'Ġunju 2017, il-kumitat Parlamentari għal-libertajiet ċivili adotta l-pożizzjoni tiegħu għal regolament ġdid dwar standards għall-kwalifika għar-rikonoxximent ta' persuni li jeħtieġu l-protezzjoni. L-għan tar-Regolament huwa li jiċċara r-raġunijiet għall-għoti tal-asil u jiżgura li dawk li jfittxu asil jiġu ttrattati b'mod ugwali irrispettivament mill-Istat Membru li fih iressqu t-talba tagħhom. Filwaqt li f'Ġunju 2018, il-Parlament u l-Kunsill laħqu ftehim provviżorju informali dwar ir-regolament, il-ftehim għad irid jiġi approvat formalment mill-Kunsill. Ir-riformulazzjoni tad- direttiva dwar il-kondizzjonijiet ta' akkoljenza għandha l-għan li tiżgura li dawk li jfittxu asil jibbenefikaw minn standards armonizzati ta' akkoljenza materjali (akkomodazzjoni, aċċess għas-suq tax-xogħol, eċċ.). F'Ġunju 2018, il-Parlament u l-Kunsill laħqu ftehim provviżorju parzjali dwar ir-regolament aġġornat. Skont il-ftehim, dawk li jfittxu asil ikunu jistgħu jaħdmu għal sitt xhur wara li jitolbu l-asil, minflok disa' xhur kif jgħid ir-regolament preżenti. Ikollhom ukoll aċċess għal korsijiet tal-lingwa mill-ewwel ġurnata. Bħal fil-każ tar-regolament dwar il-kwalifika, għad irid ikun hemm approvazzjoni finali tal-ftehim fil-Kunsill. Il-Membri appoġġaw ukoll proposta biex jissaħħaħ dak li bħalissa huwa l-Uffiċċju Ewropew ta' Appoġġ fil-qasam tal-Asil (EASO), li se jsir l-Aġenzija tal-UE għall-Asil . L-Aġenzija se tiffaċilita l-funzjonament tas-Sistema Ewropea Komuni tal-Asil u se tgħin biex tiżgura konverġenza fil-valutazzjoni tal-applikazzjonijiet għall-asil madwar l-UE. Sir af aktar dwar il-proposti u l-pożizzjoni tal-Parlament. Dan l-artikolu ġie aġġornat l-aħħar fil-5 ta' Settembru 2019. Aqra aktar dwar ir-rispons tal-UE għall-kriżi tal-migranti Il-kontrolli fil-fruntieri tal-UE u l-immaniġġjar tal-migrazzjoni L-integrazzjoni tar-rifuġjati fl-Ewropa Għal aktar informazzjoni Ir-Riforma tas-sistema ta' Dublin L-akkoljenza ta' dawk li jfittxu asil: riformulazzjoni tad-Direttiva Ir-Risistemazzjoni tar-refuġjati: il-qafas tal-UE Il-protezzjoni tal-fruntieri esterni tal-UE Il-kwistjoni tal-migrazzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF